  Виталий Пронин А. Эркишев: Вуылӥмы Ялта, Симферополь городъёсы, Коктебель каргуртэ... Кызьы ужаны кужым люкало?  Айвазовскиен тодматскон Егит кузпалъёс - Удмурт театрын шудӥсь Наталья Алексеева но кырӟась, «Камали» нылпи студилэн кивалтӥсез Анатолий Эркишев - алигес кузь сюрес вылысь бертӥзы. Кылем арын та усточиос сюанзы бӧрсьы ветлӥзы Испание. Та рад кузпалъёс кельшытӥллям Крымез. Шутэтскиллям Сьӧд зарезь дурын - Феодосия городын.- Быдэс шормуӵез котыртӥмы, - мылкыдъёссэ кисьтэ А. Эркишев. - Вуылӥмы Ялта, Симферополь городъёсы, Коктебель каргуртэ... Шутэтскимы дыртытэк. Жаляса верано, Испания бӧрсьы Крым милемлы шӧг потӥз - зарезез, чебер гурезьёсыз сяна, синъёсмес номыр ӧз шумпотты. Коркаос, ульчаос чукаллям кадь 90-тӥ аръёсы - номыр выльдэмын-воштэмын ӧвӧл. Котьма ке но Крымысь доре капчи мылкыдын вуимы. Угось шутэтсконын валтӥсез - огдышем интыез воштон, выль адямиос, выль инкуазь суредъёс.Туж паймытӥзы милемыз ӟуч суредасьлэн Иван Айвазовскийлэн суредъёсыз. Вуылӥм солэн юртаз-музеяз. Со дырозь адӟылӥ вал Айвазовскийлэсь репродукциоссэ гинэ. Нош музейысь 7 метръем полотнозэ учки но - сое Иван Константинович 8 ар ӵоже суреданы вырем - йыры ик поромыны кутскиз, ява! Эсьмаса, йыры озьы ӧз поромы, Петрия гурезь йылэ - зарезьлэсь 1 сюрс 200 метрлы вылӥе - тубеммы бере но.  Озьы Айвазовскиез ми асьмелы усьтӥмы. Со понна гинэ но Крыме вуылыны кулэ вал!  Рома Вагинов: Зарезь дуре уг дыртӥськы, шуэ со, Вало шур но, пе, яралоз.Чорыган но визь люкан«Мынам Удмуртие» телеканалысь егит иворчи Рома Вагинов тани-тани отпуске кошкоз. Зарезь дуре уг дыртӥськы, шуэ со, Вало шур но, пе, яралоз. Кияд визнанэд, вӧзад палаткаед луиз ке, номыр кулэ ӧвӧл ни.- Кылем арын пиелы спиннинг кузьмай, - шуэ Рома. - Но соку ӵошен рос-прос чорыгаса ӧм вуттэ. Туэ малпаськомы кӧттырымонамы ярдурын сылыны. Талэсь ӟеч шутэтскон амал дунне вылын вань на шат?!Телеканалысь мукетыз иворчи - Анастасия Тутаева - Москва палъёсы шонтэмын. Отын нылаш ужа но, шутэтске но. Анастасия Тутаева Москва палъёсы шонтэмын.- Тулыс Ижын нырысьсэ журналистикалы сӥзем калыккуспо школа ужаз, - валэктӥз Анастасия. - Отчы пыриськизы 18 улосъёс, оглом 251 егит журналист. Нош али Москваысь кун университетын ортче та школалэн йылпумъянъёслы сӥзем конференциез. Ужрадэ Удмуртилэсь келязы монэ но УдГУ-ысь одӥг студентэз. Конференция бӧрсьы пыриськомы на «Территория смыслов» форуме. Со ортчоз Владимир городын. Уломы палаткаосын. Форумын кужыммес но, визьмес но эскерозы. Спортъя ӵошатсконъёс луозы. Проектъёсмес возьматомы на. Тужгес устоосызлы грант сётозы... Арбуз сиён но бакча уронУжрадъёсты нуись, «Эктоника» группаысь усточи Петя Пушкин но ялан сюрес вылын. Али со дасяське Байкал ты дуре.- Кыӵе нуналэ сюрес вылэ пото - уг на тодӥськы, - шуэ Петя. - Угось 2 ужын бергасько. Озьы гань-гань пуконэз тодытэк, уен-нуналэн уксё поттӥсько. Малы Байкалэ? Инкуазез но гочатэ, куное но ӧтё - яратоно нылашелэн ӵыжы-выжыосыз отын уло-выло.Соль-Илецк городысь сылало тыметъёсын пыласькыны дасяське кырӟась Альбина Беспалова.[gallery link="file" size="medium" ids="21876,21875,21873"]- Кытын но кызьы шутэтскон пумысен кема малпаськи, - вера Альбина. - Сочи пала мын вал - 2 уй но нунал поездын зуркам уг поты. Собере тодмоосы ивор келязы: Сьӧд зарезь дурын калык, пе, тымиськемын, ярдураз ганяк ланьырскыны интыез ӧвӧл. Кунгож сьӧры потыны ӧй дӥсьты - дуннеысь югдур шугъяськытэ. Соль-Илецке машинаен 10 час ширтӥд но вуид. Ӵапак вакытаз вуомы - арбузъёссы кисьмамын ини...«Шулдыр ӝыт» ансамбльысь уӵы ныл Регина Музиянова валля арын шутэтскиз    Вьетнамын. Али кужым люка... вордскем Вавож палъёсаз. Туэ гужем нылмурт анайзэ шумпоттоно кариськем - мемизэ Сьӧд зарезь дуре келям.- Шутэтскисько, юрт котырысь ужъёсын вырыса, - вера Регина. - Бакчаысь жуг-жагез ишкисько, емыш бичасько - зэмос юрт утись!Ольга Корепанова Теги: супыльтонсэрег  